               EUROOPAN KOMISSIO
            Bryssel 6.3.2019
            COM(2019) 97 final
            2019/0053(NLE)
            Ehdotus
            NEUVOSTON PÄÄTÖS
            Etelä-Tyynenmeren alueellisessa kalastusjärjestössä Euroopan unionin puolesta otettavasta kannasta ja päätöksen 9784/17 kumoamisesta

               PERUSTELUT

               1.Ehdotuksen kohde

               Tämä ehdotus koskee päätöstä Etelä-Tyynenmeren alueellisen kalastusjärjestön (SPRFMO) kokouksissa unionin puolesta otettavan kannan vahvistamisesta vuosiksi 2019–2023, silloin kun tämän elimen on määrä hyväksyä säilyttämis- ja hoitotoimenpiteitä.

               2.Ehdotuksen tausta

               2.1.Yleissopimus aavan meren kalavarojen säilyttämisestä ja hoidosta Etelä-Tyynellämerellä

               Aavan meren kalavarojen säilyttämistä ja hoitoa Etelä-Tyynellämerellä koskevalla yleissopimuksella (SPRFMO-yleissopimus) pyritään, perustamalla SPRFMO, varmistamaan kalavarojen pitkän aikavälin säilyttäminen ja kestävä käyttö yleissopimusalueella. Yleissopimus tuli voimaan 24. elokuuta 2012.

               Unioni on SPRFMO:n osapuoli, ja se on ratifioinut yleissopimuksen neuvoston päätöksen 2012/130/EU
                  1
                nojalla.

               2.2.SPRFMO-komissio

               SPRFMO-komissio on elin, joka on perustettu SPRFMO-yleissopimuksella vastaamaan kalavarojen säilyttämisestä ja hoidosta yleissopimusalueella. Se hyväksyy säilyttämis- ja hoitotoimenpiteitä vastuualueelleen kuuluvien kalavarojen pitkän aikavälin säilyttämisen ja kestävän käytön turvaamiseksi.

               SPRFMO-komission jäsenenä unionilla on osallistumis- ja äänioikeudet. SPRFMO-komissio tekee tavallisesti päätöksensä yksimielisesti. Se voi kuitenkin tehdä päätöksiä jäsentensä kolmen neljäsosan enemmistöllä lukuun ottamatta tilanteita, joissa SPRFMO-yleissopimuksessa nimenomaisesti edellytetään yksimielisyyttä.

               2.3.SPRFMO-komission päätökset

               SPRFMO-komissiolla on toimivalta hyväksyä säilyttämis- ja täytäntöönpanotoimenpiteitä vastuualueensa kalastusten osalta, ja toimenpiteet sitovat sopimuspuolia.

               SPRFMO-yleissopimuksen 17 artiklan 1 kohdan mukaisesti toimenpiteet tulevat voimaan 90 päivän kuluttua siitä päivästä, jona SPRFMO on ilmoittanut niistä sopimuspuolille. Jos SPRFMO-komission jäsen vastustaa päätöstä 60 päivän kuluessa ilmoituksen saamisesta, päätös ei sido kyseistä jäsentä vastalauseen osalta. Jos vastalause esitetään, perustetaan 30 päivän kuluessa vastalauseiden esittämisajan päättymisestä arviointilautakunta tekemään päätös vastalauseen osalta.

               3.Unionin puolesta otettava kanta

               Alueellisten kalastuksenhoitojärjestöjen vuosikokouksissa unionin puolesta esitettävä kanta vahvistetaan nykyisin kaksiportaisella menettelyllä. Unionin kantaa koskevat monivuotiset pääperiaatteet ja suuntaviivat esitetään neuvoston päätöksessä, ja kantaa mukautetaan ennen kutakin vuosikokousta komission epävirallisilla asiakirjoilla, joista keskustellaan neuvoston työryhmässä.

               SPRFMO:n osalta menettely on pantu täytäntöön 30. toukokuuta 2017 annetulla neuvoston päätöksellä 9784/17, jossa määritetään SPRFMO:ssa vuosina 2017–2021 esitettävä unionin kanta. Päätös käsittää yleiset periaatteet ja suuntaviivat, mutta siinä otetaan myös mahdollisuuksien mukaan huomioon SPRFMO:n erityispiirteet. Lisäksi siinä esitetään jäsenvaltioiden pyynnön mukaisesti vakiomenettely unionin kannan vuosittaista vahvistamista varten.

               Päätöksessä 9784/17 ei edellytetä unionin kannan uudelleentarkastelua  SPRFMO:ssa ennen vuoden 2022 vuosikokousta. Kuitenkin valtaosaa neuvoston päätöksistä, joissa esitetään unionin kanta niissä eri alueellisissa kalastuksenhoitojärjestöissä, joiden sopimuspuoli unioni on, on määrä tarkastella uudelleen ennen kyseisten alueellisten kalastuksenhoitojärjestöjen vuoden 2019 vuosikokouksia. Kaikissa eri alueellisissa kalastuksenhoitojärjestöissä esitettävien unionin kantojen keskinäisen johdonmukaisuuden lisäämiseksi ja tarkistusmenettelyjen aikataulujen yhteensovittamiseksi on sen vuoksi aiheellista tehdä SPRFMO:ssa vuosina 2019–2023 esitettävän unionin kannan tarkistamista koskeva ehdotus ja näin ollen korvata päätös 9784/17.

               Päätöksellä 9784/17 sisällytettiin kantaan uuden yhteisen kalastuspolitiikan periaatteet ja suuntaviivat, joista säädetään Euroopan parlamentin ja neuvoston asetuksessa (EU) N:o 1380/2013
                  2
               , ottaen myös huomioon yhteisen kalastuspolitiikan ulkoista ulottuvuutta käsittelevän komission tiedonannon
                  3
                tavoitteet. Sillä myös mukautettiin unionin kantaa Lissabonin sopimuksen mukaisesti.

               Nyt käsillä olevassa tarkistuksessa otetaan huomioon kalastuksen vaikutusten osalta komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – EU:n strategia muoveista kiertotaloudessa
                  4
               , unionin ulkoasioiden ja turvallisuuspolitiikan korkean edustajan ja komission yhteinen tiedonanto – Kansainvälinen valtamerten hallinnointi: valtamerten tulevaisuusohjelma
                  5
                sekä kyseistä yhteistä tiedonantoa koskevat neuvoston päätelmät
                  6
               .

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               ”Säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla, sekä välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  7
               .

               4.1.2.Soveltaminen tässä asiassa

               SPRFMO-komissio on sopimuksella eli SPRFMO-yleissopimuksella perustettu elin.

               Säädökset, jotka SPRFMO-komission on määrä antaa, ovat säädöksiä, joilla on oikeusvaikutuksia. Suunnitellut säädökset ovat SPRFMO-yleissopimuksen 17 artiklan mukaisesti sitovia kansainvälisen oikeuden nojalla, ja ne voivat vaikuttaa ratkaisevasti EU:n lainsäädännön sisältöön erityisesti seuraavien osalta:

               ·neuvoston asetus (EY) N:o 1005/2008 laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä
                  8
               ;

               ·neuvoston asetus (EY) N:o 1224/2009 yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen
                  9
               , ja

               ·Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista
                  10
               .

               Suunnitelluilla säädöksillä ei täydennetä eikä muuteta SPRFMO-yleissopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos mainitulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tarkoitus ja sisältö liittyvät kalastukseen. Asetus (EU) N:o 1380/2013 on oikeusperusta, jossa määritellään periaatteet otettavaksi huomioon tässä kannassa.

               Tämän vuoksi ehdotetun päätöksen aineellinen oikeusperusta on SEUT-sopimuksen 43 artiklan 2 kohta. Päätöksellä korvataan päätös 9784/17.

               4.3.Päätelmät

               Ehdotetun päätöksen oikeusperustana tulisi olla Euroopan unionin toiminnasta tehdyn sopimuksen (SEUT) 43 artiklan 2 kohta, yhdessä Euroopan unionin toiminnasta tehdyn sopimuksen 218 artiklan 9 kohdan kanssa.

               2019/0053 (NLE)

               Ehdotus

               NEUVOSTON PÄÄTÖS

               Etelä-Tyynenmeren alueellisessa kalastusjärjestössä Euroopan unionin puolesta otettavasta kannasta ja päätöksen 9784/17 kumoamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni hyväksyi 3 päivänä lokakuuta 2011 annetulla neuvoston päätöksellä 2012/130/EU
                  11
                aavan meren kalavarojen säilyttämistä ja hoitoa Etelä-Tyynellämerellä koskevan yleissopimuksen, jolla perustettiin SPRFMO-komissio.

               (2)SPRFMO-komissio vastaa SPRFMO-yleissopimuksen tavoitteiden saavuttamiseksi toteutettavien säilyttämis- ja hoitotoimenpiteiden hyväksymisestä. Tällaisista toimenpiteistä voi tulla unionia sitovia.

               (3)Euroopan parlamentin ja neuvoston asetuksessa (EU) N:o 1380/2013
                  12
                edellytetään, että unioni varmistaa kalastus- ja vesiviljelytoimien olevan ekologisesti kestäviä pitkällä aikavälillä sekä varmistaa niiden hoitamisen johdonmukaisesti taloudellisten, sosiaalisten ja työllisyyteen liittyvien etujen saavuttamista ja elintarvikkeiden saatavuuden parantamista koskevien tavoitteiden kanssa. Siinä edellytetään myös, että unioni soveltaa kalastuksenhoitoon ennalta varautuvaa lähestymistapaa ja pyrkii varmistamaan, että meren elollisia luonnonvaroja hyödynnetään siten, että pyydettävien lajien kannat palautetaan kestävän enimmäistuoton mahdollistavia tasoja suuremmiksi ja pidetään näillä tasoilla. Lisäksi säädetään, että unioni toteuttaa parhaiden käytettävissä olevien tieteellisten lausuntojen perusteella säilyttämis- ja hoitotoimenpiteitä, tukee tieteellisen tiedon ja tieteellisten lausuntojen tuottamista, lopettaa asteittain poisheittämiset ja tukee kalastusmenetelmiä, jotka lisäävät kalastuksen valikoivuutta ja joilla vältetään ja vähennetään tahattomia saaliita mahdollisimman paljon ja joita käytettäessä kalastuksesta meriekosysteemiin ja kalavaroihin kohdistuvat vaikutukset jäävät pieniksi. Asetuksessa (EU) N:o 1380/2013 säädetään vielä nimenomaisesti, että unioni soveltaa edellä mainittuja tavoitteita ja periaatteita ulkoisia kalastussuhteitaan harjoittaessaan.

               (4)Kuten unionin ulkoasioiden ja turvallisuuspolitiikan korkean edustajan ja Euroopan komission yhteisessä tiedonannossa – Kansainvälinen valtamerten hallinnointi: valtamerten tulevaisuusohjelma
                  13
                ja neuvoston yhteisestä tiedonannosta antamissa päätelmissä
                  14
                todetaan, toimenpiteiden edistäminen alueellisten kalastuksenhoitojärjestöjen tukemiseksi ja niiden tehokkuuden ja tarvittaessa hallinnoinnin parantamiseksi on keskeisellä sijalla unionin toiminnassa näillä foorumeilla.

               (5)Komission tiedonannossa Euroopan parlamentille, neuvostolle, Euroopan talous- ja sosiaalikomitealle ja alueiden komitealle – EU:n strategia muoveista kiertotaloudessa
                  15
                – viitataan erityisiin toimenpiteisiin, joilla vähennetään muovijätettä ja merten pilaantumista sekä pyydysten katoamista tai hylkäämistä merellä.

               (6)On aiheellista vahvistaa vuosiksi 2019–2023 SPRFMO-komissiossa unionin puolesta otettava kanta, koska SPRFMO:n säilyttämis- ja täytäntöönpanotoimenpiteet tulevat olemaan unionia sitovia ja voivat vaikuttaa ratkaisevasti unionin säännöstön sisältöön erityisesti seuraavien osalta: neuvoston asetus (EY) N:o 1005/2008
                  16
               , neuvoston asetus (EY) N:o 1224/2009
                  17
                ja Euroopan parlamentin ja neuvoston asetus (EU) 2017/2403
                  18
               .

               (7)Neuvoston päätöksessä 9784/17 ei säädetä, että unionin kantaa tarkastellaan uudelleen SPRFMO-komissiossa ennen vuoden 2022 vuosikokousta. Kuitenkin valtaosaa neuvoston päätöksistä, joissa vahvistetaan niissä eri alueellisissa kalastuksenhoitojärjestöissä esitettävä unionin kanta, joiden sopimuspuoli unioni on, on määrä tarkistaa ennen kyseisten alueellisten kalastuksenhoitojärjestöjen vuoden 2019 vuosikokouksia. Kaikissa eri alueellisissa kalastuksenhoitojärjestöissä esitettävien unionin kantojen keskinäisen johdonmukaisuuden lisäämiseksi ja tarkistusprosessin keventämiseksi on sen vuoksi aiheellista tehdä ehdotus neuvoston päätöksen 9784/17
                  19
                tarkistamiseksi ja kumota mainittu päätös korvaamalla se uudella päätöksellä, joka kattaa vuodet 2019–2023.

               (8)Ottaen huomioon, että SPRFMO-yleissopimusalueen kalavarat ovat muutostilassa ja että näin ollen unionin kannassa on otettava huomioon viimeaikainen kehitys, mukaan lukien ennen SPRFMO-komission kokouksia tai niiden aikana esitetyt uudet tieteelliset ja muut olennaiset tiedot, olisi vuosiksi 2019–2023 vahvistettava SEU-sopimuksen 13 artiklan 2 kohdassa esitetyn unionin toimielinten keskenään tekemän vilpittömän yhteistyön periaatteen mukaisesti menettelyt unionin kannan vuosittain tehtävää tarkennusta varten,

               ON HYVÄKSYNYT TÄMÄN PÄÄTÖKSEN:

               1 artikla

               Etelä-Tyynenmeren alueellisen kalastusjärjestön (SPRFMO) komission kokouksissa unionin puolesta otettava kanta määritetään liitteessä I.

               2 artikla

               SPRFMO-komission kokouksissa unionin puolesta otettavan kannan vuosittain tehtävä tarkennus suoritetaan liitteen II mukaisesti.

               3 artikla

               Komission ehdotuksesta neuvosto arvioi ja tarvittaessa tarkistaa liitteessä I määritettyä unionin kantaa viimeistään vuonna 2024 pidettävää SPRFMO-komission vuosikokousta varten.

               4 artikla

               Kumotaan 30 päivänä toukokuuta 2017 annettu päätös 9784/17.

               5 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös 2012/130/EU, annettu 3 päivänä lokakuuta 2011, aavan meren kalavarojen säilyttämistä ja hoitoa Etelä-Tyynellämerellä koskevan yleissopimuksen hyväksymisestä Euroopan unionin puolesta (EUVL L 67, 6.3.2012, s. 1).

                     (2)

                        Euroopan parlamentin ja neuvoston asetus (EU) N:o 1380/2013 yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (3)

                        KOM(2011) 424, 6.12.2011.

                     (4)

                        COM(2018) 28 final, 16.1.2018.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (8)

                        EUVL L 286, 29.10.2008, s. 1.

                     (9)

                        EUVL L 343, 22.12.2009, s. 1.

                     (10)

                        EUVL L 347, 28.12.2017, s. 81.

                     (11)

                        Neuvoston päätös 2012/130/EU, annettu 3 päivänä lokakuuta 2011, aavan meren kalavarojen säilyttämistä ja hoitoa Etelä-Tyynellämerellä koskevan yleissopimuksen hyväksymisestä Euroopan unionin puolesta (EUVL L 67, 6.3.2012, s. 1).

                     (12)

                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (13)

                        JOIN(2016) 49 final, 10.11.2016.

                     (14)

                        7348/1/17 REV 1, 24.3.2017.

                     (15)

                        COM(2018) 28 final, 16.1.2018.

                     (16)

                        Neuvoston asetus (EY) N:o 1005/2008 laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta (EUVL L 286, 29.10.2008, s. 1).

                     (17)

                        Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

                     (18)

                        Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista ja neuvoston asetuksen (EY) N:o 1006/2008 kumoamisesta (EUVL L 347, 28.12.2017, s. 81).

                     (19)

                        Neuvoston päätös, annettu 30 päivänä toukokuuta 2017, Eteläisen Tyynenmeren alueellisessa kalastusjärjestössä (SPRFMO) Euroopan unionin puolesta esitettävästä kannasta ja Eteläisen Tyynenmeren alueellisen kalastusjärjestön puitteissa määriteltävästä unionin kannasta 25 päivänä lokakuuta 2012 annetun neuvoston päätöksen kumoamisesta.

    ---documentbreak---

               EUROOPAN KOMISSIO
            Bryssel 6.3.2019
            COM(2019) 97 final
            LIITTEET
            asiakirjaan
            Ehdotus neuvoston päätökseksi
            Etelä-Tyynenmeren alueellisessa kalastusjärjestössä Euroopan unionin puolesta otettavasta kannasta ja päätöksen 9784/17 kumoamisesta

               LIITE I

               Etelä-Tyynenmeren alueellisessa kalastusjärjestössä (SPRFMO) unionin puolesta otettava kanta

               1.PERIAATTEET

               SPRFMO:n puitteissa unioni

               a)toimii yhteisen kalastuspolitiikan yhteydessä soveltamiensa tavoitteiden ja periaatteiden mukaisesti, erityisesti soveltamalla asetuksen (EU) N:o 1380/2013 2 artiklan 2 kohdan mukaisesti ennalta varautuvaa lähestymistapaa ja kestävän enimmäistuoton mahdollistaviin tasoihin liittyviä tavoitteita ekosysteemilähtöisen lähestymistavan käytön edistämiseksi kalastuksenhoidossa, tahattomien saaliiden välttämiseksi ja vähentämiseksi niin pitkälle kuin mahdollista, saaliiden poisheittämisen lopettamiseksi asteittain ja kalastustoiminnasta meriekosysteemeihin ja niiden luontotyyppeihin kohdistuvien kielteisten vaikutusten minimoimiseksi sekä edistämällä taloudellisesti kannattavaa ja kilpailukykyistä unionin kalastusalaa kohtuullisen elintason turvaamiseksi kalastustoiminnasta riippuvaisille tahoille ottaen samalla huomioon kuluttajien edut;

               b)pyrkii siihen, että sidosryhmät osallistuvat asianmukaisesti SPRFMO:n toimenpiteiden valmisteluvaiheeseen, ja varmistaa, että SPRFMO:n puitteissa toteutettavat toimenpiteet ovat SPRFMO-yleissopimuksen mukaisia;

               c)varmistaa, että SPRFMO:n puitteissa hyväksytyt toimenpiteet ovat kansainvälisen oikeuden, ja erityisesti vuonna 1982 tehdyn YK:n merioikeusyleissopimuksen, vuonna 1995 tehdyn hajallaan olevien kalakantojen ja laajasti vaeltavien kalakantojen säilyttämistä ja hoitoa koskevan YK:n sopimuksen sekä aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä vuonna 1993 tehdyn sopimuksen sekä satamavaltion toimenpiteistä vuonna 2009 tehdyn elintarvike- ja maatalousjärjestön sopimuksen määräysten mukaisia;

               d)pyrkii ottamaan kantoja, jotka vastaavat alueellisten kalastuksenhoitojärjestöjen samalla alueella soveltamia parhaita käytäntöjä;

               e)pyrkii yhtenäisyyteen ja synergiaan unionin kahdenvälisissä kalastussuhteissaan kolmansien maiden kanssa harjoittaman politiikan kanssa ja varmistaa johdonmukaisuuden suhteessa muuhun politiikkaansa, erityisesti ulkosuhteiden, työllisyyden, ympäristön, kaupan, kehityksen sekä tutkimuksen ja innovoinnin aloilla;

               f)varmistaa unionin kansainvälisten sitoumusten noudattamisen;

               g)toimii yhteisen kalastuspolitiikan ulkoisesta ulottuvuudesta annetusta komission tiedonannosta 19. maaliskuuta 2012 annettujen neuvoston päätelmien
                  1
                mukaisesti;

               h)pyrkii luomaan tasapuoliset toimintaedellytykset unionin laivastolle SPRFMO-yleissopimusalueella samojen periaatteiden ja vaatimusten perusteella kuin sovelletaan unionin lainsäädännön mukaan, sekä edistämään näiden periaatteiden ja vaatimusten yhdenmukaista soveltamista;

               i)noudattaa unionin ulkoasioiden ja turvallisuuspolitiikan korkean edustajan ja Euroopan komission yhteistä tiedonantoa – Kansainvälinen valtamerten hallinnointi: valtamerten tulevaisuusohjelma
                  2
                ja neuvoston yhteisestä tiedonannosta antamia päätelmiä
                  3
                sekä edistää toimenpiteitä SPRFMO:n tukemiseksi ja sen tehokkuuden ja tarvittaessa hallinnon ja toimintakyvyn parantamiseksi (erityisesti tieteellisen toiminnan, vaatimusten noudattamisen, läpinäkyvyyden ja päätöksenteon osalta) panoksena valtamerten kestävään hallinnointiin sen kaikissa ulottuvuuksissa;

               j)edistää koordinointia alueellisten kalastuksenhoitojärjestöjen ja meriä koskevien alueellisten yleissopimusten välillä ja tapauksen mukaan yhteistyötä maailmanlaajuisten organisaatioiden kanssa kunkin tahon toimeksiannon puitteissa;

               k)edistää muiden kuin tonnikalaan liittyvien alueellisten kalastuksenhoitojärjestöjen kesken samanlaisia yhteistyömekanismeja kuin Koben prosessi tonnikalaan liittyvillä alueellisilla kalastuksenhoitojärjestöillä.

               2.SUUNTAVIIVAT

               Unioni pyrkii tapauksen mukaan tukemaan sitä, että SPRFMO toteuttaa seuraavat toimenpiteet:

               a)kalavarojen säilyttämis- ja hoitotoimenpiteet yleissopimusalueella parhaiden käytettävissä olevien tieteellisten lausuntojen perusteella; mukaan lukien sellaiset SPRFMO:n säätelemiin meren elollisiin luonnonvaroihin liittyvät suurimpia sallittuja saaliita (TACit) ja kiintiöitä tai pyyntiponnistuksen säätelyä koskevat toimenpiteet, joiden avulla saavutetaan asteittain kestävää enimmäistuottoa vastaava taso viimeistään vuonna 2020. Tarvittaessa kyseisiin säilyttämis- ja hoitotoimenpiteisiin on sisällyttävä erityistoimenpiteitä liikakalastuksesta kärsiviä kalakantoja varten pyyntiponnistuksen pitämiseksi käytettävissä olevien kalastusmahdollisuuksien mukaisena;

               b)toimenpiteet laittoman, ilmoittamattoman ja sääntelemättömän kalastuksen (LIS-kalastuksen) ehkäisemiseksi, estämiseksi ja poistamiseksi yleissopimusalueella, mukaan lukien LIS-alusten luettelointi;

               c)seuranta-, valvonta- ja tarkkailutoimenpiteet yleissopimusalueella, jotta voidaan varmistaa valvonnan tehokkuus sekä vastaavuus SPRFMO:n hyväksymien toimenpiteiden kanssa;

               d)toimenpiteet kalastustoiminnasta meriluonnon monimuotoisuuteen ja meriekosysteemeihin ja niiden luontotyyppeihin kohdistuvien kielteisten vaikutusten minimoimiseksi, mukaan lukien toimenpiteet, joilla pyritään vähentämään merten pilaantumista, estämään muovin päästämistä mereen ja vähentämään meressä olevasta muovista meriluonnon monimuotoisuudelle ja meriekosysteemeille aiheutuvia vaikutuksia, SPRFMO-yleissopimusalueella olevia haavoittuvia meriekosysteemejä koskevat suojelutoimenpiteet SPRFMO-yleissopimuksen ja valtamerillä harjoitettavan syvänmeren kalastuksen hallinnointia koskevien FAO:n kansainvälisten suuntaviivojen mukaisesti sekä toimenpiteet tahattomien saaliiden, erityisesti vaarantuneiden meressä elävien lajien saaliiden, välttämiseksi ja vähentämiseksi niin pitkälle kuin mahdollista ja saaliiden poisheittämisen lopettamiseksi asteittain;

               e)toimenpiteet hylättyjen, kadonneiden tai muuten poisheitettyjen pyydysten vaikutusten vähentämiseksi valtameressä ja kyseisten pyydysten tunnistamisen ja talteenoton helpottamiseksi;

               f) toimenpiteet pelkästään hainevien keräämiseksi harjoitettavan kalastuksen kieltämiseksi sekä sen edellyttämiseksi, että kaikki hait puretaan aluksesta siten, että jokainen evä on niissä luonnollisesti kiinni;

               h)suositukset, tarvittaessa ja asiaankuuluvien perustamisasiakirjojen sallimassa laajuudessa, kalastusalan työtä koskevan Kansainvälisen työjärjestön (ILO) yleissopimuksen täytäntöönpanon tukemiseksi;

               i)tapauksen mukaan yhteiset toimintamallit muiden, erityisesti samalla alueella kalastuksenhoitoa harjoittavien, alueellisten kalastuksenhoitojärjestöjen kanssa;

               j) muut tekniset toimenpiteet SPRFMO:n alaisten elinten ja työryhmien lausuntojen perusteella.

               LIITE II

               Etelä-Tyynenmeren alueellisen kalastusjärjestön kokouksissa

               otettavan unionin kannan vuosittain tehtävä tarkennus

               Ennen jokaista SPRFMO-komission kokousta, kun kyseisen elimen on tehtävä päätöksiä, joilla on unioniin kohdistuvia oikeudellisia vaikutuksia, on toteutettava tarvittavat toimenpiteet, jotta unionin puolesta esitettävässä kannassa voidaan ottaa huomioon uusimmat Euroopan komissiolle toimitetut tieteelliset ja muut olennaiset tiedot, liitteessä I esitettyjen periaatteiden ja suuntaviivojen mukaisesti.

               Tätä tarkoitusta varten Euroopan komissio toimittaa neuvostolle tai sen valmisteluelimille riittävän aikaisin ennen kutakin SPRFMO-komission kokousta kyseisiin tietoihin perustuvan asiakirjan, jossa esitetään unionin kannan ehdotetun tarkennuksen erityispiirteet unionin puolesta esitettävän kannan yksityiskohdista käytävää keskustelua ja niiden hyväksymistä varten.

               Jos jossakin SPRFMO-komission kokouksessa, mukaan lukien paikalla pidettävät kokoukset, ei päästä yksimielisyyteen uusien seikkojen ottamisesta huomioon unionin kannassa, asia saatetaan neuvoston tai sen valmisteluelinten käsiteltäväksi.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016.

                     (3)

                        7348/1/17 REV 1, 24.3.2017.


               EUROOPAN KOMISSIO
            Bryssel 3.6.2019
            COM(2019) 262 final
            Ehdotus
            NEUVOSTON PÄÄTÖS
            Maailman tullijärjestön neuvostossa Euroopan unionin puolesta otettavasta kannasta harmonoidun järjestelmän muuttamista koskevaan harmonoidun järjestelmän yleissopimuksen 16 artiklan nojalla annettavaan suositukseen

               PERUSTELUT

               1.
                     Ehdotuksen kohde

               Tämä ehdotus koskee päätöstä Maailman tullijärjestön neuvostossa unionin puolesta otettavan kannan vahvistamisesta harmonoidun järjestelmän nimikkeistön (”HS-nimikkeistö”) muuttamista koskevan suositusluonnoksen hyväksymiseen.

               2.
                     Ehdotuksen tausta

               2.1.
                     Harmonoitua tavarankuvaus- ja koodausjärjestelmää koskeva kansainvälinen yleissopimus

               Harmonoitua tavarankuvaus- ja koodausjärjestelmää koskevan kansainvälisen yleissopimuksen (”sopimus”) tarkoituksena on helpottaa kansainvälistä kauppaa sekä tilastojen ja erityisesti kansainvälistä kauppaa koskevien tilastojen keräämistä, vertailua ja analysointia. Sen liitteenä on HS-nimikkeistö, joka on kansainvälinen yhdenmukaistettu järjestelmä, jonka avulla osallistujamaat voivat luokitella tavarat tullitarkoituksia varten yhteistä perustaa käyttäen. HS-nimikkeistössä on nimikkeissä ja alanimikkeissä olevia tavaran kuvauksia, joihin liittyy 6-numeroiseen koodijärjestelmään perustuvia numerokoodeja. HS-nimikkeistö tarkistetaan viiden vuoden välein
                  1
               . Yli 190 julkishallintoa soveltaa sitä eri puolilla maailmaa. Näin ollen yli 98 % kaikista maailmassa kaupattavista tavaroista luokitellaan sitä käyttäen.

               Sopimus tuli voimaan 1. tammikuuta 1988.

               Euroopan unioni ja kaikki sen jäsenvaltiot ovat yleissopimuksen
                  2
                osapuolia.

               2.2.
                     Maailman tullijärjestö (WCO)

               Vuonna 1952 tulliyhteistyöneuvostona perustettu Maailman tullijärjestö (”WCO”) on riippumaton hallitustenvälinen elin, jonka tehtävänä on parantaa tullihallintojen vaikuttavuutta ja tehokkuutta. WCO tarjoaa jäsenilleen useita yleissopimuksia ja muita kansainvälisiä välineitä sekä teknistä apua ja koulutusta. WCO:n jäseninä on tällä hetkellä 182 tullilaitosta eri puolilla maailmaa.

               WCO:n hallintoelin on neuvosto, jolla on tehtäviensä hoidossa käytössä sihteeristön ja useiden teknisten ja neuvoa-antavien komiteoiden pätevyys ja taidot.

               WCO:n tekninen komitea, joka vastaa sopimukseen liittyvästä valmistelutyöstä, on harmonoidun järjestelmän komitea (”HS-komitea”). HS-komitean päätehtävät ovat seuraavat:

               ·HS:n oikeudellisten tekstien yhdenmukaisen tulkinnan ja soveltamisen varmistaminen mm. ratkaisemalla sopimuspuolten väliset luokituskiistat, mikä helpottaa kauppaa;

               ·muutosten ja päivitysten ehdottaminen HS:ään, jotta voidaan ottaa huomioon teknologian kehitys ja muutokset kaupan rakenteissa sekä muut HS:n käyttäjien tarpeet;

               ·HS:n laajan soveltamisen edistäminen ja siihen liittyvien yleisten ja poliittisten kysymysten tarkasteleminen.

               WCO:n neuvosto tutkii HS-komitean valmistelemia sopimuksen muutosehdotuksia ja voi suositella niitä sopimuspuolille. WCO:n neuvoston suosittelemat muutokset katsotaan hyväksytyiksi, jos yksikään sopimuspuoli ei vastusta niitä kuuden kuukauden kuluessa niiden tiedoksiantamisesta.

               WCO:ssa esitettävät HS:ää koskevat unionin kannat koordinoidaan jäsenvaltioiden kanssa. Unionilla ja sen jäsenvaltioilla on WCO:n neuvostossa yhteensä vain yksi ääni.

               2.3.
                     WCO:n neuvoston suunniteltu säädös

               WCO:n neuvoston on määrä hyväksyä 27.–29. kesäkuuta 2019 pidettävässä 133. ja 134. istunnossaan HS:n yleissopimuksen 16 artiklan nojalla suositus, joka koskee HS-nimikkeistön muuttamista (”suunniteltu säädös”). Tarkistettu HS-nimikkeistö tulee voimaan vuonna 2022.

               Suositus laadittiin 19.–29. maaliskuuta 2019 pidetyssä HS-komitean 63. istunnossa.

               Suositusluonnokseen sisältyy 355 muutosta HS-nimikkeistöön. Näiden muutosten tarkoituksena on ottaa huomioon kaupan rakenteiden ja uusien teknologioiden kehitys sekä tarve nykyaikaistaa nimikkeistöä tai mukauttaa se ympäristöönsä. Ehdotettuihin muutoksiin kuuluvat etenkin seuraavat:

               –nimikkeistöä yksinkertaistetaan poistamalla sellaisia nimikkeitä ja alanimikkeitä, joihin kuuluvien tavaroiden kauppa on vähäistä. Tarkoituksena on pitää nimikkeistö ajan tasalla ja tuotekehityksen tahdissa;

               –luokittelua helpotetaan parantamalla johdonmukaisuutta kansainvälisesti sovellettavien standardien kanssa tai ottamalla huomioon uudet tuotteet tai tuotteiden koostumuksen kehittyminen (soluterapiassa käytettävät tuotteet, 3D-tulostimet, litteät näytöt, jogurtit, hyönteiselintarvikkeet, neitsytoliiviöljy, uudet tupakkatuotteet, droonit, puolijohteet, muuntimet jne.);

               –nimikkeistön ranskan- ja englanninkielisiä toisintoja yhtenäistetään, jotta voidaan varmistaa yhdenmukainen soveltaminen ja vähentää olemassa olevia tai mahdollisia eroja luokittelussa;

               –petosten ja laittoman kaupan torjuntaa sekä terveyden ja ympäristön suojelua helpotetaan luomalla nimikkeitä ja alanimikkeitä eri aloilla (synteettiset timantit, kemikaalit, kulttuuriesineet, fentanyyli, jätteet jne.).

               Ehdotuksia saatiin eri kansainvälisiltä järjestöiltä (Kimberleyn prosessi, FAO, Baselin ja Rotterdamin yleissopimukset, kansainvälinen oliiviöljyneuvosto jne.), sopimuspuolilta ja WCO:n sihteeristöltä. Muutosten joukossa on useita EU:n esittämiä ehdotuksia (esim. valo- ja lämpöherkät levyt, laminoidut kankaat, ilmatäytteiset veneet, elektroniset tekstiilit, lasikuidut, 3D-tulostimet, tulenkestävä keramiikka, takomakoneet, jogurtti, 27 ryhmän 3 huomautus, taipuisat lyijykynät).

               Suositusluonnos on maaliskuussa 2019 pidetyn HS-komitean 63. kokouksen raportin liite R (asiakirja NC2626B1b-HSC/63/March 2019).

               3.
                     Unionin puolesta otettava kanta

               Ehdotettavassa kannassa tuetaan HS-nimikkeistön muuttamista koskevaa suositusluonnosta.

               EU:lle on tärkeää, että tällainen suositus hyväksytään, koska sillä pyritään ajantasaistamaan ja nykyaikaistamaan HS-nimikkeistöä sekä yksinkertaistamaan ja helpottamaan tuotteiden luokittelua. On myös tärkeää huomata, että EU oli yksi aktiivisimmista osapuolista tässä nykyaikaistamishankkeessa, koska se toimitti suuren osan ehdotuksista tätä uudelleentarkastelusykliä varten.

               Neuvotteluja käytiin jatkuvasti jäsenvaltioiden kanssa tulliasiantuntijaryhmässä (HS/WCO-kooordinointijaosto) ja neuvostossa sekä tarvittaessa komission yksiköiden kanssa.

               EU:n kanta uusia tupakkatuotteita koskevaan muutokseen vahvistettiin neuvoston päätöksellä
                  3
                ennen edellä mainittua HS-komitean istuntoa. Koska neuvoston päätös poikkesi komission ehdotuksesta, komissio on antanut lausuman
                  4
                palauttaakseen mieliin tupakoinnin torjuntaa koskevassa WHO:n puitesopimuksessa tällä hetkellä tehtävän työn, joka koskee uusien tupakkatuotteiden tuottamien päästöjen luonnetta, ja sen, että tuloksia saattaa olla tarpeen käsitellä myöhemmässä vaiheessa, jos saadaan sellaista uutta näyttöä, jolla on merkitystä arvioitaessa tällaisten tuotteiden objektiivisia ominaispiirteitä ja ominaisuuksia tullitarkoituksia varten.

               Ehdotettava kanta on näin ollen seuraava:

               –Unionin olisi tuettava suosituksen hyväksymistä.

               –Unionin olisi tarvittaessa tuettava myös WCO:n sihteeristön mahdollisesti ehdottamia toimituksellisia lisämuutoksia.

               Ehdotettava EU:n kanta noudattaa sellaista tullipolitiikkaa ja Euroopan unionin tuomioistuimen oikeuskäytäntöä, joka on vakiintunut luokiteltaessa tuontitavaroita niiden objektiivisten ominaispiirteiden ja ominaisuuksien perusteella.

               Ehdotettava kanta on tarpeen, jotta EU voi esittää kantansa seuraavassa WCO:n neuvostossa.

               4.
                     Oikeusperusta

               4.1.1.
                     Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia”, kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  5
               .

               Sen vuoksi unionin puolesta otettavan kannan vahvistamista ja suunniteltua säädöstä koskevan päätösehdotuksen menettelyllinen oikeusperusta on SEUT-sopimuksen 218 artiklan 9 kohta.

               4.2.1.
                     Soveltaminen tässä asiassa

               WCO:n neuvosto on sopimuksella eli 15. joulukuuta 1950 tehdyllä tulliyhteistyöneuvoston perustamisesta tehdyllä yleissopimuksella perustettu elin. Se on elin, joka vastaa harmonoitua tavarankuvaus- ja koodausjärjestelmää koskevan kansainvälisen yleissopimuksen nojalla kyseisen yleissopimuksen muuttamista koskevien suositusten antamisesta sopimuspuolille.

               WCO:n neuvoston odotetaan suosittelevan HS-yleissopimuksen 16 artiklan nojalla HS:n sopimuspuolille mainitun yleissopimuksen liitteen (HS-nimikkeistön) muuttamista kesäkuun kokouksessaan. Muutos katsotaan hyväksytyksi kuuden kuukauden kuluessa, ellei jokin sopimuspuoli vastusta sitä. Hyväksytyt muutokset sitovat kansainvälisen oikeuden nojalla kaikkia sopimuspuolia heti, kun ne tulevat voimaan, ja kunkin sopimuspuolen tariffi- ja tilastonimikkeistö on saatettava yhdenmukaiseksi muutetun harmonoidun järjestelmän kanssa. Kun suositus on hyväksytty, se otetaan osaksi EU:n lainsäädäntöä eli se lisätään tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteeseen 1. Tämä johtuu siitä, että mainitun asetuksen 2 artiklan a alakohdassa todetaan seuraavaa: ”2. Yhdistettyyn nimikkeistöön sisältyvät: a) harmonoidun järjestelmän nimikkeistö;”.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.
                     Aineellinen oikeusperusta

               4.2.1.
                     Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.
                     Soveltaminen tässä asiassa

               Koska suunnitellun säädöksen pääasiallinen tavoite ja sisältö liittyvät tulliliittoon, päätösehdotuksen aineellinen oikeusperusta on SEUT-sopimuksen 28 artiklan 1 kohta.

               4.3. Päätelmät

               Ehdotetun päätöksen oikeusperustana tulisi olla SEUT-sopimuksen 28 artiklan 1 kohta yhdessä SEUT-sopimuksen 218 artiklan 9 kohdan kanssa.

               5.
                     Talousarviovaikutukset

               Ehdotuksella ei ole vaikutuksia Euroopan unionin talousarvioon.

               6.
                     Suunnitellun säädöksen julkaiseminen

               Ei sovelleta.

               2019/XXX (NLE)

               Ehdotus

               NEUVOSTON PÄÄTÖS

               Maailman tullijärjestön neuvostossa Euroopan unionin puolesta otettavasta kannasta harmonoidun järjestelmän muuttamista koskevaan harmonoidun järjestelmän yleissopimuksen 16 artiklan nojalla annettavaan suositukseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 28 artiklan 1 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)
                     Unioni teki neuvoston päätöksellä 87/369
                  61 kansainvälisen yleissopimuksen harmonoidusta tavarankuvaus- ja koodausjärjestelmästä, jäljempänä ’sopimus’, joka tuli voimaan 1 päivänä tammikuuta 1988.

               (2)
                     Sopimuksen 7 artiklan nojalla harmonoidun järjestelmän komitea voi valmistella WCO:n neuvostolle ehdotuksia harmonoidun järjestelmän nimikkeistön muuttamiseksi. Sopimuksen 16 artiklan nojalla WCO:n neuvosto voi suositella tällaisia muutoksia sopimuspuolille.

               (3)
                     WCO:n neuvoston odotetaan päättävän kesäkuussa pidettävässä istunnossaan sopimuspuolille esitettävästä suosituksesta, joka koskee harmonoidun järjestelmän muuttamista. Tällainen suositus hyväksytään harmonoidun järjestelmän komitean valmisteleman ehdotuksen pohjalta, joka saatiin valmiiksi komitean 19–29 päivänä maaliskuuta 2019 pidetyssä 63. kokouksessa. Se tulee voimaan 1 päivänä helmikuuta 2022.

               (4)
                     On erittäin tärkeää, että harmonoidun järjestelmän nimikkeistö pidetään ajan tasalla ja että se pysyy kaupan rakenteiden ja uusien teknologioiden kehittymisen tahdissa ja että siinä otetaan huomioon käyttäjien tarpeet mahdollisimman tarkoin. Suositusehdotus sisältää useita muutoksia, joissa otetaan huomioon tarve nykyaikaistaa nimikkeistöä tai mukauttaa se ympäristöönsä.

               (5)
                     Koska mainittu harmonoidun järjestelmän nimikkeistön muuttamista koskeva suositusehdotus edellyttää WCO:n neuvoston hyväksyntää, on aiheellista vahvistaa unionin puolesta otettava kanta, sillä kun suositus on hyväksytty sopimuksen 16 artiklan nojalla, se sitoo unionia ja voi vaikuttaa ratkaisevasti unionin oikeuden sisältöön eli tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87
                  72 liitteeseen I.

               (6)
                     WCO:ssa otettava EU:n osittainen kanta vahvistettiin jo ennen harmonoidun järjestelmän komitean 63. kokousta
                  83.

               (7)
                     On asianmukaista tukea harmonoidun järjestelmän nimikkeistön muutosluonnosta ja mahdollisia tarpeellisiksi katsottavia pieniä toimituksellisia muutoksia,

               ON HYVÄKSYNYT TÄMÄN PÄÄTÖKSEN:

               1 artikla

               Maailman tullijärjestön neuvoston kesäkuun 2019 istunnoissa unionin puolesta otettavana kantana on tukea harmonoidun järjestelmän muuttamista koskevaa 16 artiklan nojalla annettavaa suositusluonnosta, sellaisena kuin se on asiakirjan NC2626B1b (Report HSC/63/March 2019) liitteessä R.

               Unionin edustajat voivat sopia, että 16 artiklan nojalla annettavaan suositusluonnokseen tehdään jäsenvaltioita kuullen pieniä toimituksellisia muutoksia tulevien WCO:n neuvoston istuntojen tulosten vuoksi tai että niitä tehdään paikalla järjestettävissä koordinointikokouksissa ilman uutta neuvoston päätöstä.

               2 artikla

               Tämä päätös on osoitettu komissiolle.

               Tehty Brysselissä

                  Neuvoston puolesta

                  Puheenjohtaja

                     (1)

                        Se otettiin käyttöön vuonna 1988, jonka jälkeen sitä on tarkistettu viisi kertaa. Kyseiset tarkistukset tulivat voimaan vuosina 1996, 2002, 2007, 2012 ja 2017.

                     (2)

                        Neuvoston päätös 87/369/ETY, tehty 7 päivänä huhtikuuta 1987, harmonisoitua tavarankuvaus- ja koodausjärjestelmää koskevan kansainvälisen yleissopimuksen ja siihen liittyvän muutospöytäkirjan hyväksymisestä (EYVL L 198, 20.7.1987, s. 1).

                     (3)

                        ST 7138 2019 INIT, neuvoston päätös Maailman tullijärjestössä Euroopan unionin puolesta otettavasta kannasta harmonoituun järjestelmään.

                     (4)

                        ST 7208 2019 ADD 1, neuvoston päätös Maailman tullijärjestössä Euroopan unionin puolesta otettavasta kannasta harmonoituun järjestelmään - Hyväksyminen - Komission lausuma.

                     (5)

                        Euroopan unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (6)
                  1
                        Neuvoston päätös 87/369/ETY, tehty 7 päivänä huhtikuuta 1987, harmonisoitua tavarankuvaus- ja -koodausjärjestelmää koskevan kansainvälisen yleissopimuksen ja siihen liittyvän muutospöytäkirjan hyväksymisestä (EYVL L 198, 20.7.1987, s. 1).

                     (7)
                  2
                        Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

                     (8)
                  3
                        ST 7138 2019 INIT, neuvoston päätös Maailman tullijärjestössä Euroopan unionin puolesta otettavasta kannasta harmonoituun järjestelmään. ST 7208 2019 ADD 1, neuvoston päätös Maailman tullijärjestössä Euroopan unionin puolesta otettavasta kannasta harmonoituun järjestelmään - Hyväksyminen - Komission lausuma.


               EUROOPAN KOMISSIO
            Bryssel 14.11.2019
            COM(2019) 586 final
            2019/0259(NLE)
            Ehdotus
            NEUVOSTON PÄÄTÖS
            Amerikan yhdysvaltojen, Euroopan unionin ja sen jäsenvaltioiden, Islannin sekä Norjan kuningaskunnan välillä 16 ja 21 päivänä kesäkuuta 2011 allekirjoitetun lentoliikennesopimuksen muuttamisesta Kroatian tasavallan Euroopan unioniin liittymisen huomioon ottamiseksi tehdyn pöytäkirjan allekirjoittamisesta Euroopan unionin ja sen jäsenvaltioiden puolesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Liittymisasiakirjan 6 artiklan 2 kohdan mukaan Kroatia liittyy unionin ja sen jäsenvaltioiden kolmansien maiden kanssa tekemiin tai allekirjoittamiin sopimuksiin. Amerikan yhdysvaltojen, Euroopan unionin ja sen jäsenvaltioiden sekä Islannin ja Norjan välinen lentoliikennesopimus, jäljempänä ’neljänvälinen sopimus’, jolla laajennetaan Yhdysvaltojen sekä Euroopan yhteisön ja sen jäsenvaltioiden välisen lentoliikennesopimuksen, jäljempänä ’EU:n ja Yhdysvaltojen välinen lentoliikennesopimus’, soveltamisala näihin kahteen maahan, kuuluu näihin sopimuksiin.

                  Mainitussa määräyksessä määrätään myös, että Kroatian liittymisestä näihin sopimuksiin sovitaan tekemällä sopimuksiin pöytäkirja neuvoston, joka tekee ratkaisunsa yksimielisesti jäsenvaltioiden puolesta, ja kyseisten kolmansien maiden välillä. Lisäksi komissio neuvottelee nämä pöytäkirjat jäsenvaltioiden puolesta.

                  Komissio on tämän mukaisesti neuvotellut pöytäkirjan, jolla neljänvälistä lentoliikennesopimusta muutetaan Kroatian liittyessä kyseiseen sopimukseen.

                  Tämän ehdotuksen tavoitteena on saada hyväksytyksi Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 5 kohdan ja liittymisasiakirjan 6 artiklan 2 kohdan nojalla neuvoston päätös, jolla hyväksytään pöytäkirjan allekirjoittaminen sekä pöytäkirjan väliaikainen soveltaminen jäsenvaltioissa pöytäkirjan 6 artiklan mukaisesti sillä varauksella, että pöytäkirjan tekeminen saatetaan päätökseen myöhemmin.

               •Yleinen tausta

               Liittymisasiakirjan 6 artiklan 2 kohdan mukaista Kroatian sitoumusta sovelletaan myös EU:n ja Yhdysvaltojen väliseen lentoliikennesopimukseen sekä Euroopan unionin ja sen jäsenvaltioiden sekä Islannin ja Norjan väliseen lisäsopimukseen, jossa määrätään näiden sopimuspuolten välisestä suhteesta neljänvälisessä sopimuksessa.

               Komissio on tämän mukaisesti neuvotellut pöytäkirjat, joilla näitä sopimuksia muutetaan Kroatian liittyessä kyseisiin sopimuksiin. Ehdotukset neuvoston päätöksiksi näiden pöytäkirjojen allekirjoittamisesta ja väliaikaisesta soveltamisesta sekä niiden tekemisestä esitetään samanaikaisesti tämän ehdotuksen kanssa, samoin kuin ehdotus neuvoston päätökseksi neljänvälisen lentoliikennesopimuksen muuttamisesta tehdyn pöytäkirjan tekemisestä.

               •Yhdenmukaisuus muiden alaa koskevien politiikkojen säännösten kanssa

               EU:n ja Yhdysvaltojen välinen lentoliikennesopimus oli ensimmäinen kattava lentoliikennesopimus unionin keskeisen ilmailukumppanin kanssa. Se on maailman tärkein lentoliikennesopimus, jonka piiriin kuuluu yli 80 miljoonaa matkustajapaikkaa vuodessa ja joka on EU:n ulkoisen ilmailupolitiikan kulmakivi. Sen merkitys on kasvanut, kun se on laajennettu koskemaan Islantia ja Norjaa neljänvälisellä sopimuksella. Pöytäkirjan ansiosta Kroatia voi hyödyntää mainittua lentoliikennesopimusta.

               •Yhdenmukaisuus voimassa olevien aiempien säännösten kanssa

               Pöytäkirjan ansiosta Kroatia voi täyttää liittymisasiakirjan 6 artiklan 2 kohdan mukaisen velvoitteensa liittyä neljänväliseen lentoliikennesopimukseen.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               SEUT-sopimuksen 100 artiklan 2 kohta yhdessä sen 218 artiklan 5 kohdan ja liittymisasiakirjan 6 artiklan 2 kohdan toisen alakohdan kanssa.

               •Toissijaisuusperiaate (jaetun toimivallan osalta)

                Pöytäkirjan ansiosta Kroatia voi hyötyä neljänvälisestä lentoliikennesopimuksesta, jolla luodaan yhtäläiset ja yhdenmukaiset edellytykset markkinoille pääsylle ja jota käytetään perustana sääntely-yhteistyötä ja sääntelyn lähentämistä koskeville uusille järjestelyille aloilla, jotka ovat tärkeitä lentoliikenteen turvalliselle, turvatulle ja tehokkaalle harjoittamiselle. Nämä järjestelyt voidaan toteuttaa ainoastaan unionin tasolla.

               •Suhteellisuusperiaate

                  Pöytäkirjassa käsitellään ainoastaan kyseessä olevaa asiaa, eli Kroatian liittymistä neljänväliseen lentoliikennesopimukseen, eikä siinä käsitellä muita asioita.

               •Toimintatavan valinta

                  Kansainvälinen sopimus.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta.

               •Sidosryhmien kuuleminen

                  Ei sovelleta.

               •Asiantuntijatiedon keruu ja käyttö

                  Ei sovelleta.

               •Vaikutustenarviointi

                  Ei sovelleta.

               •Sääntelyn toimivuus ja yksinkertaistaminen

                  Ei sovelleta.

               •Perusoikeudet

                  Ei sovelleta.

               4.TALOUSARVIOVAIKUTUKSET

                  Ehdotuksella ei ole vaikutuksia unionin talousarvioon.

               5.LISÄTIEDOT

               •Ehdotetun sopimuksen lyhyt kuvaus

                  Pöytäkirja koostuu päätekstistä, joka mahdollistaa Kroatian liittymisen neljänväliseen lentoliikennesopimukseen sekä sopimukseen tehtävät muutokset, ja muiden kielitoisintojen vahvistamista koskevasta yhteisestä julistuksesta.

               2019/0259 (NLE)

               Ehdotus

               NEUVOSTON PÄÄTÖS

               Amerikan yhdysvaltojen, Euroopan unionin ja sen jäsenvaltioiden, Islannin sekä Norjan kuningaskunnan välillä 16 ja 21 päivänä kesäkuuta 2011 allekirjoitetun lentoliikennesopimuksen muuttamisesta Kroatian tasavallan Euroopan unioniin liittymisen huomioon ottamiseksi tehdyn pöytäkirjan allekirjoittamisesta Euroopan unionin ja sen jäsenvaltioiden puolesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 5 kohdan kanssa,

               ottaa huomioon Kroatian liittymisasiakirjan ja erityisesti sen 6 artiklan 2 kohdan toisen alakohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Komissio on neuvotellut Amerikan yhdysvaltojen, Euroopan unionin ja sen jäsenvaltioiden, Islannin sekä Norjan kuningaskunnan välillä 16 ja 21 päivänä kesäkuuta 2011 allekirjoitetun lentoliikennesopimuksen muuttamisesta Kroatian tasavallan Euroopan unioniin liittymisen huomioon ottamiseksi tehdyn pöytäkirjan, jäljempänä ’pöytäkirja’, komission valtuutusta neuvottelujen aloittamiseen koskevan neuvoston 14 päivänä syyskuuta 2012 hyväksymän päätöksen 13351/12 mukaisesti.

               (2)Neuvottelut saatiin onnistuneesti päätökseen 8 päivänä maaliskuuta 2019 parafoimalla pöytäkirja.

               (3)Unionin ja sen jäsenvaltioiden olisi allekirjoitettava pöytäkirja ja sovellettava sitä väliaikaisesti pöytäkirjan 6 artiklan mukaisesti sillä varauksella, että pöytäkirjan tekeminen saatetaan päätökseen myöhemmin,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään Amerikan yhdysvaltojen, Euroopan unionin ja sen jäsenvaltioiden, Islannin sekä Norjan kuningaskunnan välillä 16 ja 21 päivänä kesäkuuta 2011 allekirjoitetun lentoliikennesopimuksen muuttamisesta Kroatian tasavallan Euroopan unioniin liittymisen huomioon ottamiseksi tehdyn pöytäkirjan, jäljempänä ’pöytäkirja’, allekirjoittaminen unionin ja sen jäsenvaltioiden puolesta sillä varauksella, että pöytäkirjan tekeminen saatetaan päätökseen myöhemmin.

               Pöytäkirjan teksti on liitetty tähän päätökseen.

               2 artikla

               Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa pöytäkirja unionin ja sen jäsenvaltioiden puolesta.

               3 artikla

               Unioni ja sen jäsenvaltiot soveltavat pöytäkirjaa väliaikaisesti ennen pöytäkirjan voimaantuloa sen 6 artiklan mukaisesti.

               4 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

    ---documentbreak---

               EUROOPAN KOMISSIO
            Bryssel 14.11.2019
            COM(2019) 586 final
            LIITTEET
            asiakirjaan
            ehdotus neuvoston päätökseksi
            Amerikan yhdysvaltojen, Euroopan unionin ja sen jäsenvaltioiden, Islannin sekä Norjan kuningaskunnan välillä 16 ja 21 päivänä kesäkuuta 2011 allekirjoitetun lentoliikennesopimuksen muuttamisesta Kroatian tasavallan Euroopan unioniin liittymisen huomioon ottamiseksi tehdyn pöytäkirjan allekirjoittamisesta Euroopan unionin ja sen jäsenvaltioiden puolesta

               Liite 1

               PÖYTÄKIRJA

               Amerikan yhdysvaltojen, Euroopan unionin ja sen jäsenvaltioiden, Islannin sekä Norjan kuningaskunnan välillä 16 ja 21 päivänä kesäkuuta 2011 allekirjoitetun lentoliikennesopimuksen muuttamisesta Kroatian tasavallan Euroopan unioniin liittymisen huomioon ottamiseksi

               AMERIKAN YHDYSVALLAT, jäljempänä ’Yhdysvallat’,

               sekä

               ITÄVALLAN TASAVALTA,

               BELGIAN KUNINGASKUNTA,

               BULGARIAN TASAVALTA,

               KROATIAN TASAVALTA,

               KYPROKSEN TASAVALTA,

               TŠEKIN TASAVALTA,

               TANSKAN KUNINGASKUNTA,

               VIRON TASAVALTA,

               SUOMEN TASAVALTA,

               RANSKAN TASAVALTA,

               SAKSAN LIITTOTASAVALTA,

               HELLEENIEN TASAVALTA,

               UNKARI,

               IRLANTI,

               ITALIAN TASAVALTA,

               LATVIAN TASAVALTA,

               LIETTUAN TASAVALTA,

               LUXEMBURGIN SUURHERTTUAKUNTA,

               MALTA,

               ALANKOMAIDEN KUNINGASKUNTA,

               PUOLAN TASAVALTA,

               PORTUGALIN TASAVALTA,

               ROMANIA,

               SLOVAKIAN TASAVALTA,

               SLOVENIAN TASAVALTA,

               ESPANJAN KUNINGASKUNTA,

               RUOTSIN KUNINGASKUNTA,

               ISON-BRITANNIAN JA POHJOIS-IRLANNIN YHDISTYNYT KUNINGASKUNTA,

               jotka ovat Euroopan unionista tehdyn sopimuksen ja Euroopan unionin toiminnasta tehdyn sopimuksen osapuolia ja Euroopan unionin jäsenvaltioita, jäljempänä ’jäsenvaltiot’,

               ja

               EUROOPAN UNIONI

               sekä

               ISLANTI,

                ja

               NORJAN KUNINGASKUNTA, jäljempänä ’Norja’,

               jotka

               ottavat huomioon Kroatian tasavallan liittymisen Euroopan unioniin 1 päivänä heinäkuuta 2013,

               OVAT SOPINEET SEURAAVAA:

               1 artikla

               Amerikan yhdysvaltojen, Euroopan unionin ja sen jäsenvaltioiden, Islannin sekä Norjan kuningaskunnan välillä 16 ja 21 päivänä kesäkuuta 2011 allekirjoitettua lentoliikennesopimusta, jäljempänä ’vuoden 2011 sopimus’, sovelletaan Kroatian tasavaltaan Euroopan unionin jäsenenä.

               2 artikla

               Kumotaan vuoden 2011 sopimuksen 2 artikla kokonaisuudessaan ja korvataan se seuraavasti:

               ”2 ARTIKLA

               Lentoliikennesopimuksen, sellaisena kuin se on muutettuna pöytäkirjoilla  ja tämän sopimuksen liitteellä, soveltaminen

               Amerikan yhdysvaltojen sekä Euroopan yhteisön ja sen jäsenvaltioiden välillä 25 ja 30 päivänä huhtikuuta 2007 allekirjoitetun lentoliikennesopimuksen, jäljempänä ’lentoliikennesopimus’, sellaisena kuin se on muutettuna Amerikan yhdysvaltojen sekä Euroopan unionin ja sen jäsenvaltioiden 24 päivänä kesäkuuta 2010 allekirjoittamalla, Amerikan yhdysvaltojen sekä Euroopan yhteisön ja sen jäsenvaltioiden 25 ja 30 päivänä huhtikuuta 2007 allekirjoittaman lentoliikennesopimuksen muuttamista koskevalla pöytäkirjalla ja sellaisena kuin se on sittemmin muutettuna ______ 2019 allekirjoitetulla, Amerikan yhdysvaltojen sekä Euroopan yhteisön ja sen jäsenvaltioiden välillä 25 ja 30 päivänä huhtikuuta 2007 allekirjoitetun  lentoliikennesopimuksen, sellaisena kuin se on muutettuna Amerikan yhdysvaltojen sekä Euroopan unionin ja sen jäsenvaltioiden 24 päivänä kesäkuuta 2010 allekirjoittamalla, Amerikan yhdysvaltojen sekä Euroopan yhteisön ja sen jäsenvaltioiden 25 ja 30 päivänä huhtikuuta 2007 allekirjoittaman lentoliikennesopimuksen muuttamista koskevalla pöytäkirjalla, muuttamista Kroatian tasavallan Euroopan unioniin liittymisen huomioon ottamiseksi koskevalla pöytäkirjalla, jäljempänä ’pöytäkirjat’, määräyksiä, jotka ovat osa tätä sopimusta, sovelletaan kaikkiin tämän sopimuksen osapuoliin, jollei tämän sopimuksen liitteestä muuta johdu.  Lentoliikennesopimuksen määräyksiä, sellaisina kuin ne ovat muutettuina pöytäkirjoilla, sovelletaan Islantiin ja Norjaan siten kuin ne olisivat Euroopan unionin jäsenvaltioita, joten Islannilla ja Norjalla on samat oikeudet ja velvoitteet kuin jäsenvaltioilla kyseisen sopimuksen nojalla. Tämän sopimuksen liitteessä olevat määräykset ovat erottamaton osa tätä sopimusta.”

               3 artikla

               Korvataan vuoden 2011 sopimuksen liitteessä olevat viittaukset ”pöytäkirjaan” viittauksilla ”pöytäkirjoihin”.

               4 artikla

               Kumotaan vuoden 2011 sopimuksen liitteen 6 kohta kokonaisuudessaan ja korvataan se seuraavasti:

               ”6. Muutetaan lentoliikennesopimuksen, sellaisena kuin se on muutettuna pöytäkirjoilla, liitteessä I olevan 3 jakson teksti seuraavasti:

               ”Sen estämättä, mitä tämän sopimuksen 3 artiklassa määrätään, Yhdysvaltojen lentoyhtiöillä ei ole oikeutta tarjota pelkkiä rahtikuljetuksia, jos ne eivät ole osa Yhdysvaltojen ja jäsenvaltioissa sijaitsevien paikkojen välistä liikennettä, lukuun ottamatta Kroatian tasavaltaan, Tšekin tasavaltaan, Ranskan tasavaltaan, Saksan liittotasavaltaan, Luxemburgin suurherttuakuntaan, Maltaan, Puolan tasavaltaan, Portugalin tasavaltaan, Slovakian tasavaltaan, Islantiin ja Norjan kuningaskuntaan saapuvaa tai sieltä lähtevää liikennettä.””

               5 artikla

               Tämä pöytäkirja tulee voimaan myöhäisimpänä seuraavista ajankohdista:

               1. vuoden 2011 sopimuksen voimaantulopäivänä;

               2. Amerikan yhdysvaltojen sekä Euroopan yhteisön ja sen jäsenvaltioiden välillä 25 ja 30 päivänä huhtikuuta 2007 allekirjoitetun lentoliikennesopimuksen, sellaisena kuin se on muutettuna Amerikan yhdysvaltojen sekä Euroopan unionin ja sen jäsenvaltioiden 24 päivänä kesäkuuta 2010 allekirjoittamalla, Amerikan yhdysvaltojen sekä Euroopan yhteisön ja sen jäsenvaltioiden 25 ja 30 päivänä huhtikuuta 2007 allekirjoittaman lentoliikennesopimuksen muuttamista koskevalla pöytäkirjalla, muuttamisesta Kroatian tasavallan Euroopan unioniin liittymisen huomioon ottamiseksi tehdyn, ________ 2019 allekirjoitetun pöytäkirjan voimaantulopäivänä; tai

               3. yhden kuukauden kuluttua viimeisimmän sellaisen diplomaattisen nootin päiväyksestä, jolla sopimuspuolet vahvistavat, että kaikki tämän pöytäkirjan voimaantulon edellyttämät tarvittavat menettelyt on saatettu päätökseen.

               6 artikla

               Sopimuspuolet soveltavat tätä pöytäkirjaa väliaikaisesti, siinä määrin kuin se on mahdollista sovellettavan kansallisen lainsäädännön nojalla, pöytäkirjan allekirjoituspäivästä sen voimaantuloon saakka.

               Tehty …ssa, neljänä kappaleena, … päivänä …kuuta 2019.

               Amerikan yhdysvaltojen puolesta:

               Itävallan tasavallan puolesta,

               Belgian kuningaskunnan puolesta,

               Bulgarian tasavallan puolesta,

               Kroatian Tasavallan puolesta,

               Kyproksen tasavallan puolesta,

               Tšekin tasavallan puolesta,

               Tanskan kuningaskunnan puolesta,

               Viron tasavallan puolesta,

               Suomen tasavallan puolesta,

               Ranskan tasavallan puolesta,

               Saksan liittotasavallan puolesta,

               Helleenien tasavallan puolesta,

               Unkarin puolesta,

               Irlannin puolesta,

               Italian tasavallan puolesta,

               Latvian tasavallan puolesta,

               Liettuan tasavallan puolesta,

               Luxemburgin suurherttuakunnan puolesta,

               Maltan puolesta,

               Alankomaiden kuningaskunnan puolesta,

               Puolan tasavallan puolesta,

               Portugalin tasavallan puolesta,

               Romanian puolesta,

               Slovakian tasavallan puolesta,

               Slovenian tasavallan puolesta,

               Espanjan kuningaskunnan puolesta,

               Ruotsin kuningaskunnan puolesta,

               Ison-Britannian ja Pohjois-Irlannin Yhdistyneen kuningaskunnan puolesta ja

               Euroopan unionin puolesta:

               Islannin puolesta:

               Norjan kuningaskunnan puolesta:

               Liite 2

               Yhteinen julistus

               Amerikan yhdysvaltojen, Euroopan unionin ja sen jäsenvaltioiden sekä Islannin ja Norjan kuningaskunnan edustajat vahvistivat, että Amerikan yhdysvaltojen, Euroopan unionin ja sen jäsenvaltioiden, Islannin sekä Norjan kuningaskunnan välillä 16 ja 21 päivänä kesäkuuta 2011 allekirjoitetun lentoliikennesopimuksen muuttamisesta Kroatian tasavallan Euroopan unioniin liittymisen huomioon ottamiseksi tehdyn,  _____ 2019 allekirjoitetun pöytäkirjan, jäljempänä ’pöytäkirja’, teksti on varmennettava muilla kielillä joko kirjeenvaihtona ennen pöytäkirjan allekirjoittamista tai sekakomitean päätöksellä pöytäkirjan allekirjoittamisen jälkeen.

               Edustajat vahvistivat myös, että ilmaisu ”muut kielet” yhteisessä julistuksessa, joka muodostaa osan Amerikan yhdysvaltojen, Euroopan unionin ja sen jäsenvaltioiden, Islannin sekä Norjan kuningaskunnan välillä 16 ja 21 päivänä kesäkuuta 2011 allekirjoitettua lentoliikennesopimusta, kattaa Euroopan unioniin liittyvien jäsenvaltioiden kielet.

               Tämä yhteinen julistus on pöytäkirjan erottamaton osa.

               Amerikan yhdysvaltojen puolesta:

                     Euroopan unionin

               ja sen jäsenvaltioiden puolesta:

               Islannin puolesta:

                     Norjan kuningaskunnan puolesta:


               EUROOPAN KOMISSIO
            Bryssel 14.11.2019
            COM(2019) 587 final
            2019/0260(NLE)
            Ehdotus
            NEUVOSTON PÄÄTÖS
            Kanadan sekä Euroopan yhteisön ja sen jäsenvaltioiden välisellä lentoliikennesopimuksella perustetussa sekakomiteassa Euroopan unionin puolesta otettavasta kannasta

               PERUSTELUT

               1.Ehdotuksen kohde

               Tämä ehdotus koskee päätöstä Kanadan sekä Euroopan yhteisön ja sen jäsenvaltioiden välisellä lentoliikennesopimuksella
                  1
               , jäljempänä ’sopimus’, perustetussa sekakomiteassa unionin puolesta otettavasta kannasta.

               2.Ehdotuksen tausta

               2.1.Kanadan sekä Euroopan yhteisön ja sen jäsenvaltioiden välinen lentoliikennesopimus

               Sopimus on kattava sopimus, joka korvaa jäsenvaltioiden Kanadan kanssa tekemien kahdenvälisten sopimusten asiaa koskevat määräykset. Sopimuksella poistetaan kaikki aikaisemmat rajoitukset, jotka koskevat sekä unionin että Kanadan lentotoiminnan harjoittajien oikeuksia liikennöidä Euroopan unionissa ja Kanadassa olevien paikkojen välillä. Näin ollen sopimuksella poistetaan tekijät, jotka ovat estäneet unionin lentoliikenteen harjoittajia hyödyntämästä sijoittautumisoikeuttaan unionin alueella, mukaan lukien oikeutta syrjimättömään markkinoille pääsyyn Kanadaan tai Kanadasta harjoitettavan lentoliikenteen osalta.

               Sopimus tuli voimaan 16. toukokuuta 2019.

               2.2.Sekakomitea

               Sopimuksen 17 artiklalla perustetaan sekakomitea. Sen päätehtävänä on edistää osapuolten välistä yhteistyötä ja tarkastella mitä tahansa tämän sopimuksen toimintaan tai täytäntöönpanoon liittyvää asiaa, mukaan lukien, mutta ei yksinomaan, seuraavia: a) tämän sopimuksen mukaiseen lentoliikenteeseen vaikuttavien markkinaolosuhteiden tarkastelu; b) tietojen vaihtaminen, mukaan lukien lausunnot kansallisen lainsäädännön tai politiikan sellaisista muutoksista, jotka vaikuttavat sopimukseen; c) sopimuksen mahdollisten kehittämiskohteiden käsittely, mukaan lukien sopimuksen muutoksia koskevat suositukset; d) suositukset ehdoiksi, menettelyiksi ja muutoksiksi, joita uusien jäsenvaltioiden liittyminen tähän sopimukseen edellyttää; ja e) investointeihin, omistussuhteisiin ja valvontaan liittyvien asioiden käsittely ja ilmoittaminen siitä, milloin edellytykset sopimuksen liitteessä 2 vahvistetulle liikenneoikeuksien asteittaiselle avaamiselle ovat täyttyneet. Lisäksi sekakomitea kehittää yhteistyötä ja edistää asiantuntijavaihtoa uusia lainsäädäntö- tai määräysaloitteita koskevissa asioissa.

               Sekakomitea tekee päätöksiä, jos sopimuksessa nimenomaisesti niin määrätään, ja kaikki päätökset tehdään yksimielisesti. Sekakomitea vahvistaa päätöksellä oman työjärjestyksensä.

               2.3.Suunniteltu sekakomitean säädös

               Sekakomitea tekee ensimmäisessä kokouksessaan päätöksen, joka koskee sekakomitean työjärjestyksen vahvistamista, jäljempänä ’suunniteltu säädös’.

               Suunnitellun säädöksen tarkoituksena on vahvistaa sekakomitean toimintaa ohjaava työjärjestys sopimuksen 17 artiklan 8 kohdan mukaisesti, jotta sopimus voidaan panna täytäntöön.

               3.Unionin puolesta otettava kanta

               Unionin puolesta otettavan kannan tarkoituksena on vahvistaa Kanadan ja EU:n sekakomitean työjärjestys. Kannan olisi perustuttava sekakomitean päätösluonnokseen.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia”, kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.

               4.1.2.Soveltaminen käsiteltävänä olevassa asiassa

               Sekakomitea on sopimuksella perustettu elin; se on perustettu Kanadan sekä Euroopan yhteisön ja sen jäsenvaltioiden välisellä lentoliikennesopimuksella.

               Säädös, joka sekakomitean on annettava, on säädös, jolla on oikeusvaikutuksia, koska se asettaa osapuolille kansainvälisen oikeuden mukaisia velvoitteita.

               Suunnitelluilla säädöksillä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on ainoastaan liitännäinen, SEUT-sopimuksen 218 artiklan 9 kohdan nojalla annettavalla päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsiteltävänä olevassa asiassa

               Suunnitellun säädöksen pääasiallinen tarkoitus ja sisältö liittyvät lentoliikenteeseen.

               Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 100 artiklan 2 kohta yhdessä SEUT-sopimuksen 218 artiklan 9 kohdan kanssa.

               5.Suunnitellun säädöksen julkaiseminen

               Koska sekakomitean säädöksellä vahvistetaan sen työjärjestys, on aiheellista julkaista säädös Euroopan unionin virallisessa lehdessä sen jälkeen kun se on hyväksytty.

               2019/0260 (NLE)

               Ehdotus

               NEUVOSTON PÄÄTÖS

               Kanadan sekä Euroopan yhteisön ja sen jäsenvaltioiden välisellä lentoliikennesopimuksella perustetussa sekakomiteassa Euroopan unionin puolesta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni teki Kanadan sekä Euroopan yhteisön ja sen jäsenvaltioiden välisen lentoliikennesopimuksen, jäljempänä ’sopimus’, neuvoston päätöksellä (EU) 2019/702
                  2
               , ja sopimus tuli voimaan 16 päivänä toukokuuta 2019.

               (2)Sopimuksen 17 artiklalla perustetaan sekakomitea, jonka tehtävänä on varmistaa sopimuksen moitteeton toiminta ja täytäntöönpano.

               (3)Sopimuksen 17 artiklan 8 kohdassa määrätään, että sekakomitea vahvistaa työjärjestyksensä.

               (4)Sopimuksen tehokkaan täytäntöönpanon varmistamiseksi sekakomitean työjärjestys olisi hyväksyttävä.

               (5)Unionin kannan sekakomiteassa olisi sen vuoksi perustuttava liitteenä olevaan päätösluonnokseen,

               ON HYVÄKSYNYT TÄMÄN PÄÄTÖKSEN:

               1 artikla

               Kanadan sekä Euroopan yhteisön ja sen jäsenvaltioiden välisen lentoliikennesopimuksen 17 artiklalla perustetun sekakomitean ensimmäisessä kokouksessa unionin puolesta otettava kanta sekakomitean työjärjestyksen hyväksymiseen perustuu tähän päätökseen liitettyyn sekakomitean päätösluonnokseen.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös (EU) 2019/702, annettu 15 päivänä huhtikuuta 2019, Euroopan yhteisön ja sen jäsenvaltioiden sekä Kanadan välisen lentoliikennesopimuksen tekemisestä unionin puolesta (EUVL L 120, 8.5.2019, s. 1–2).

                     (2)

                        EUVL L 120, 8.5.2019, s. 1.

    ---documentbreak---

               EUROOPAN KOMISSIO
            Bryssel 14.11.2019
            COM(2019) 587 final
            LIITE
            asiakirjaan
            ehdotus neuvoston päätökseksi
            Kanadan sekä Euroopan yhteisön ja sen jäsenvaltioiden välisellä lentoliikennesopimuksella perustetussa sekakomiteassa Euroopan unionin puolesta otettavasta kannasta

               LIITE

               Luonnos

               Kanadan sekä Euroopan yhteisön ja sen jäsenvaltioiden välisellä lentoliikennesopimuksella perustetun Kanadan ja EU:n sekakomitean päätös N:o 1/2019

               annettu [… päivänä … kuuta …]

               sekakomitean työjärjestyksen vahvistamisesta

               KANADAN JA EU:N SEKAKOMITEA, joka

               ottaa huomioon Kanadan sekä Euroopan yhteisön ja sen jäsenvaltioiden välisen lentoliikennesopimuksen, jäljempänä ’sopimus’, ja erityisesti sen 17 artiklan,

               ON PÄÄTTÄNYT SEURAAVAA:

               Ainoa artikla

               Hyväksytään tämän päätöksen liitteenä oleva sekakomitean työjärjestys.

               Tehty

               Sekakomitean puolesta

               Euroopan unionin valtuuskunnan johtaja

               [nimi]

               Kanadan valtuuskunnan johtaja

               [nimi]

               Työjärjestys

               SEKAKOMITEA, joka

               ottaa huomioon Kanadan sekä Euroopan yhteisön ja sen jäsenvaltioiden välisen lentoliikennesopimuksen ja erityisesti sen 17 artiklan,

               ON HYVÄKSYNYT SEURAAVAN TYÖJÄRJESTYKSEN:

               1 artikla

               Valtuuskuntien johtajat

               1.
                     Sekakomitea muodostuu osapuolten edustajista.

               2.
                     Sekakomitean puheenjohtajina toimivat osapuolten valtuuskuntien johtajat yhdessä.

               2 artikla

               Kokoukset

               1.
                     Sekakomitea kokoontuu vähintään kerran vuodessa, ja osapuolet isännöivät kokouksia vuorotellen. Lisäksi kumpi tahansa osapuoli voi pyytää sekakomitean kokouksen koollekutsumista sopimuksen 17 artiklan 3 kohdan mukaisesti.

               2.
                     Sekakomitea voi pitää kokouksia sekä kasvokkain että muulla tavoin (puhelin- tai videokokouksina).

               3 artikla

               Valtuuskunnat

               1.
                     Ennen kokousta valtuuskunnan johtajat ilmoittavat toisilleen valtuuskuntiensa kyseistä kokousta varten suunnitellun kokoonpanon.

               2.
                     Lentoliikennealan sidosryhmien edustajia voidaan sekakomitean suostumuksella kutsua kokouksiin tarkkailijoina.

               3.
                     Sekakomitea voi sopia muiden asianomaisten tai asiantuntijoiden kutsumisesta kokouksiin antamaan tietoja tietyistä aiheista.

               4 artikla

               Sihteeristö

               Yksi Euroopan komission virkamies ja yksi Kanadan valtion virkamies toimivat yhdessä sekakomitean sihteereinä.

               5 artikla

               Kokousten esityslistat

               1.
                     Valtuuskuntien johtajat laativat kunkin kokouksen alustavan esityslistan yhteisellä sopimuksella. Jotta voidaan helpottaa esityslistan jakamista kummankin valtuuskunnan jäsenille ja kummankin valtuuskunnan jäsenten kuulemista, alustava esityslista laaditaan mahdollisuuksien mukaan viimeistään 15 päivää ennen kokouspäivää.

               2.
                     Sekakomitea hyväksyy esityslistan kunkin kokouksen alussa.  Muu kuin alustavalla esityslistalla oleva asia voidaan sekakomitean suostumuksella ottaa esityslistalle.

               3.
                     Valtuuskuntien johtajat voivat lyhentää 1 kohdassa esitettyä määräaikaa jonkin erityistapauksen kiireellisyyden huomioon ottamiseksi.

               6 artikla

               Kokousten pöytäkirjat

               1.
                     Kunkin sekakomitean kokouksen päätteeksi laaditaan luonnos kokouksen pöytäkirjaksi. Siinä ilmoitetaan käsitellyt asiat ja mahdolliset yhteiset päätelmät, mukaan lukien annetut suositukset ja hyväksytyt päätökset.

               2.
                     Valtuuskuntien johtajat hyväksyvät kokouksen pöytäkirjan 30 päivän kuluessa kokouspäivästä tai muusta sopimuksen osapuolten sopimasta päivästä.

               3.
                     Kun kokouksen pöytäkirja on hyväksytty, valtuuskuntien johtajat allekirjoittavat sen ja kumpikin osapuoli arkistoi yhden alkuperäiskappaleen. Osapuolet voivat päättää, että sähköisten kappaleiden allekirjoittaminen ja vaihto täyttää tämän vaatimuksen.

               4.
                     Ellei toisin sovita, sekakomitean kokoukset eivät ole julkisia.  Kokouksen pöytäkirja ja mahdollinen kirjeenvaihto ovat julkisia, ellei jompikumpi osapuoli muuta pyydä. Sekakomitea voi tarvittaessa päättää suositella yhteisen lehdistötiedotteen antamista.

               7 artikla

               Kirjallinen menettely

               Sekakomitean päätökset ja suositukset voidaan tarvittaessa ja asianmukaisesti perustelluista syistä hyväksyä kirjallisella menettelyllä. Tätä varten valtuuskuntien johtajat vaihtavat keskenään tietoja ehdotetuista toimenpiteistä, joista pyydetään sekakomitean lausuntoa ja jotka voidaan tämän jälkeen vahvistaa kirjeenvaihdolla.

               8 artikla

               Neuvottelut

               1.
                     Sekakomitea tekee päätöksensä ja laatii suosituksia yhteisymmärryksen pohjalta.

               2.
                     Sekakomitean päätösten ja suositusten nimenä on joko ”päätös” tai ”suositus”, jonka jäljessä on järjestysluku, hyväksymispäivä ja kuvaus aiheesta.

               3.
                     Valtuuskuntien johtajat allekirjoittavat sekakomitean päätökset ja suositukset, ja ne liitetään kokouksen pöytäkirjaan.

               4.
                     Osapuolet panevat sekakomitean päätökset täytäntöön omien sisäisten menettelyjensä mukaisesti.

               9 artikla

               Työryhmät

               1.
                     Sekakomitea voi sopia työryhmien perustamisesta sopimuksen kannalta merkityksellisten erityiskysymysten tarkastelua varten. Sekakomitea hyväksyy työryhmien tehtävät, jotka sisällytetään kyseessä olevan kokouksen pöytäkirjaan.

               2.
                     Sekakomitea määrittää työryhmien kokoonpanon.

               3.
                     Työryhmät raportoivat sekakomitealle.  Ne eivät voi tehdä päätöksiä, mutta ne voivat antaa suosituksia sekakomitealle.

               4.
                     Sekakomitea voi milloin tahansa lakkauttaa työryhmiä, muuttaa niiden tehtäviä tai perustaa uusia työryhmiä avustamaan sitä tehtäviensä hoitamisessa.

               10 artikla

               Kulut

               1.
                     Kummankin valtuuskunnan jäsenet vastaavat itse kuluista, jotka liittyvät heidän osallistumiseensa kokoukseen tai työryhmään.

               2.
                     Kaikista muista kokousten aineellisiin järjestelyihin liittyvistä kustannuksista vastaa kokouksen järjestävä osapuoli.

               11 artikla

               Työjärjestyksen muutokset

               Sekakomitea voi milloin tahansa muuttaa tätä työjärjestystä 8 artiklan mukaisesti tehdyllä päätöksellä.